*****

ΚΑΝΟΝΙΣΜΟΣ (ΕΟΚ) αριθ. 1388/86 ΤΟΥ ΣΥΜΒΟΥΛΙΟΥ

της 12ης Μαΐου 1986

για την αναστολή των εισαγωγών ορισμένων γεωργικών προϊόντων καταγωγής ορισμένων τρίτων χωρών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πρόταση της Επιτροπής,

Εκτιμώντας:

ότι μετά το ατύχημα που συνέβη στον πυρηνικό σταθμό του Tchernobyl και τη διαρροή στην ατμόσφαιρα ραδιενεργών στοιχείων, η ακτινοβολία των οποίων έγινε αισθητή στην Ευρώπη, ορισμένα κράτη μέλη έλαβαν μέτρα απαγόρευσης ή ελέγχου των εισαγωγών έναντι των τρίτων χωρών που βρίσκονται στην προσβληθείσα ζώνη, με σκοπό την εξασφάλιση των καταναλωτών·

ότι πρέπει να ληφθούν κοινοτικά μέτρα για να διατηρηθεί η ενότητα της κοινής αγοράς και να αποφευχθούν εκτροπές του εμπορίου στο εσωτερικό της Κοινότητας, χωρίς να θίγονται τα εθνικά μέτρα που έχουν ήδη ληφθεί·

ότι ενδείκνυται συνεπώς να ανασταλούν προσωρινά οι εισαγωγές ορισμένων γεωργικών προϊόντων καταγωγής τρίτων χωρών που έχουν προσβληθεί από ραδιενεργά στοιχεία, λαμβάνοντας υπόψη τη σοβαρότητα της κατάστασης ανάλογα με τη γεωγραφική τοποθέτηση των χωρών αυτών·

ότι για να διευκολυνθεί η θέσπιση των λεπτομερειών εφαρμογής καθώς και των αναγκαίων προσαρμογών ενδείκνυται να γίνει προσφυγή σε μια απλοποιημένη διαδικασία·

ότι πρέπει να επανεξεταστεί, υπό το φως των πληροφοριών που θα καταστούν διαθέσιμες όσον αφορά την εξασθένιση της ακτινοβολίας των ραδιενεργών στοιχείων στο χερσαίο και υδάτινο περιβάλλον των εν λόγω τρίτων χωρών, η ανάγκη διατήρησης ή κατάργησης των μέτρων που προβλέπει ο παρών κανονισμός,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αναστέλλονται οι εισαγωγές των προϊόντων καταγωγής Βουλγαρίας, Ουγγαρίας, Πολωνίας, Ρουμανίας, Τσεχοσλοβακίας, Σοβιετικής Ένωσης και Γιουγκοσλαβίας που περιλαμβάνονται στον κατάλογο του παραρτήματος.

Άρθρο 2

Η προβλεπόμενη στο άρθρο 1 αναστολή των εισαγωγών ισχύει επίσης και για τα αναφερόμενα στο άρθρο αυτό προϊόντα για τα οποία προσκομίζεται πιστοποιητικό εισαγωγής, το οποίο περιλαμβάνει ή όχι προκαθορισμό της εισφοράς.

Άρθρο 3

Με την επιφύλαξη των κοινοτικών διατάξεων που θα μπορούσαν να θεσπιστούν μεταγενέστερα, ιδίως κατ' εφαρμογή του άρθρου 4, ο παρών κανονισμός δεν θίγει τη διατήρηση των εθνικών αποφάσεων απαγόρευσης ή αναστολής εισαγωγών που ελήφθησαν κατ' εφαρμογή του άρθρου 16 του κανονισμού (ΕΟΚ) αριθ. 1765/82 (1), του άρθρου 21 του κανονισμού (ΕΟΚ) αριθ. 288/82 (2), και του άρθρου 11 του κανονισμού (ΕΟΚ) αριθ. 3420/83 (3), οι οποίες αφορούν είτε προϊόντα είτε τρίτα κράτη μη προβλεπόμενα από τον παρόντα κανονισμό. Τα κράτη μέλη ενημερώνουν την Επιτροπή το συντομότερο δυνατό σχετικά με τις αποφάσεις που λαμβάνουν.

Άρθρο 4

Ο τρόπος εφαρμογής του παρόντος κανονισμού, ο οποίος μπορεί να περιλαμβάνει ιδίως την εγγραφή ή την αφαίρεση προϊόντων από τον κατάλογο του παραρτήματος ή από τον κατάλογο των χωρών που αναφέρονται στο άρθρο 1, καθώς και τις προϋποθέσεις στις οποίες μπορούν να υπαχθούν οι εισαγωγές, αποφασίζεται σύμφωνα με τη διαδικασία του άρθρου 30 του κανονισμού (ΕΟΚ) αριθ. 804/68 (4) ή, ανάλογα με την περίπτωση, των αντιστοίχων άρθρων των άλλων κανονισμών για την κοινή οργάνωση των γεωργικών αγορών.

Όσον αφορά τα προϊόντα που δεν υπάγονται σε κοινή οργάνωση των αγορών, τα ανωτέρω αναφερόμενα μέτρα αποφασίζονται αντίστοιχα:

- για τον ζωικό τομέα, σύμφωνα με τη διαδικασία του άρθρου 27 του κανονισμού (ΕΟΚ) αριθ. 805/68 (5)· αρμόδια είναι η επιτροπή διαχείρισης που ιδρύεται με τον κανονισμό αυτό,

- για τον φυτικό τομέα, σύμφωνα με τη διαδικασία του άρθρου 33 του κανονισμού (ΕΟΚ) αριθ. 1035/72 (1)· αρμόδια είναι η επιτροπή διαχείρισης που ιδρύεται με τον κανονισμό αυτό,

- για τον τομέα της αλιείας, σύμφωνα με τη διαδικασία του άρθρου 33 του κανονισμού (ΕΟΚ) αριθ. 3796/81 (2)· αρμόδια είναι η επιτροπή διαχείρισης που ιδρύεται με τον κανονισμό αυτό.

Άρθρο 5

Ο παρών κανονισμός εφαρμόζεται μέχρι τις 31 Μαΐου 1986.

Η Επιτροπή υποβάλλει στο Συμβούλιο έκθεση για την εξέλιξη της κατάστασης, συνοδευόμενη ενδεχομένως από τις κατάλληλες προτάσεις, το αργότερο στις 20 Μαΐου 1986.

Άρθρο 6

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Μαΐου 1986.

Για το Συμβούλιο

Ο Πρόεδρος

W. F. van EEKELEN

(1) ΕΕ αριθ. L 195 της 5. 7. 1982, σ. 1.

(2) ΕΕ αριθ. L 35 της 9. 2. 1982, σ. 1.

(3) ΕΕ αριθ. L 346 της 8. 12. 1983, σ. 6.

(4) ΕΕ αριθ. L 148 της 28. 6. 1968, σ. 13.

(5) ΕΕ αριθ. L 148 της 28. 6. 1968, σ. 24.

(1) ΕΕ αριθ. L 118 της 20. 5. 1972, σ. 1.

(2) ΕΕ αριθ. L 379 της 31. 12. 1981, σ. 1.

ΠΑΡΑΡΤΗΜΑ

Κατάλογος των προϊόντων που αναφέρονται στο άρθρο 1

1.2 // // Κλάση του κοινού

δασμολογίου

// - Άλογα, γαϊδούρια, μουλάρια κάθε είδους, ζωντανά // 01.01 // - Προβατοειδή και αιγοειδή, ζωντανά // 01.04 // - Πουλερικά ορνιθώνα, ζωντανά // 01.05 // - Άλλα ζώα ζωντανά: κουνέλια κατοικίδια

και άλλα

// 01.06 Α

01.06 Γ // - Κρέατα και σφάγια, βρώσιμα

(εκτός από τα καλυπτόμενα με την οδηγία 72/462/ΕΟΚ) // ex κεφάλαιο 2 // - Μηροί βατράχων // ex 02.04 Γ Ι // - Ψάρια γλυκού νερού και αυγά ψαριών // 03.01 Α // - Μαλακόστρακα και μαλάκια: // // - Καραβίδες // ex 03.03 A ΙΙΙ // - Σαλιγκάρια, άλλα από τα θαλασσινά // 03.03 Β ΙΙΙ // - Γάλα και προϊόντα γάλακτος, νωπά // 04.01 // - Λαχανικά νωπά (περιλαμβανομένης και της πατάτας) // 07 // - Νωπά φρούτα // 08